stanford-oval/wikipedia huggingface dataset:
האות הבינלאומי לנוער ולצעירים - ישראל
פעילות

הארגון מציע לבני הנוער הזדמנות להציב לעצמם מטרות אישיות ולהשיגן בסיוע חניכה אישית ופעילות קבוצתית של כ-150 סטודנטים ברחבי הארץ.
במהלך הפעילות נחשפים המשתתפים לפיתוח ערכי התמדה, פיתוח מיומנות אישית, עידוד למנהיגות, רכישת ידע וחינוך לאהבת הארץ, פיתוח מעורבות חברתית וקהילתית, עידוד עזרה לזולת, וכן למשימות לאומיות בהן הם נשלחים לקהילות יהודיות אחרות בעולם ומשתלבים בפעילות למען הקהילה המקומית וכשגרירים של רצון טוב.
התוכנית כוללת שלושה שלבים, והחניכים מטפסים בה מ"שלב הארד" אל "שלב הכסף" ו"שלב הזהב" במהלך שלוש וחצי שנים. במהלך שלושת השלבים הנ"ל, מתמקדת הפעילות בארבעה תחומים: טיפוח תחביב ו/או מיומנות; פעילות גופנית; שירות לקהילה ומסעות אתגריים.
הארגון מתאים עצמו למציאות הישראלית על ידי שילוב כל המגזרים בחברה הישראלית, ונושא הרב תרבותיות מהווה חלק משמעותי מפעילויות הארגון, המתבטא בשיתוף פעולה בין קבוצות מאוכלוסיות שונות בחברה הישראלית.
בחודש מרץ 2013 חגג הארגון 25 שנות פעילות בישראל באירוע גדול בגלבוע, בהשתתפות למעלה מ-1,500 חניכים.
"אנשים צעירים הגדלים בעולם המודרני המורכב, מתמודדים עם קשיים רבים בעוד שהזדמנויות להישגים אישיים הן לעתים קרובות מוגבלות. באותו זמן הורים, בתי ספר, ארגונים התנדבותיים ומעסיקים שמזהים את האחריות שלהם כלפי אנשים צעירים, מתמודדים עם בעיות משלהם. התוכנית מיועדת לעזור גם לצעירים וגם לאלו הדואגים לרווחתם. היא בנויה כמבוא לפעילויות פנאי בעלות משמעות, כאתגר לצעיר להישגים אישיים וכמדריך לאותם אנשים ואירגונים שירצו לסייע להתפתחותם של האזרחים הצעירים. אני מקווה שכל אלה שלוקחים חלק בתכנית ימצאו הנאה וערך מוסף בחייהם. אני בטוח שכל אלו שיעזרו לנהל את התכנית ייהנו מתחושה מיוחדת של סיפוק, הבאה ממילוי יכולות נסתרות ומסיוע לאחרים להתגבר על אתגרים".
הערות שוליים

↑  מתוך אתר הארגון
↑  The Duke of Edinburgh's International award
דימיטריס סלפינגידיס

דימיטריס סלפינגידיס (ביוונית: Δημήτρης Σαλπιγγίδης) הוא כדורגלן עבר יווני ששיחק בעמדת הקשר והחלוץ בקבוצות פאוק סלוניקי ופנאתינאיקוס ובנבחרת יוון.
קריירת מועדונים > פאוק סלוניקי

סלפינגידיס התחיל את דרכו כספורטאי כמתאבק, ובגיל מאוחר יותר החליט לשחק כדורגל והצטרף למחלקת הנוער של פאוק סלוניקי. ב-30 בספטמבר 1999 הוא ערך את הופעת הבכורה שלו בניצחון 0-2 נגד לוקומוטיב טביליסי. במהלך עונת 1999/2000 הושאל ללאריסה על מנת לצבור דקות משחק, בעונת 2000/2001 הושאל למשך שנתיים לקוואלה. בעונת 2001/2002 סיים כמלך השערים של הליגה ובסיום העונה חזר לפאוק סלוניקי. ב-25 באוגוסט 2002 הוא ערך את הופעת הבכורה המחודשת שלו בפאוק בניצחון 1-4 נגד פנאתינאיקוס. הוא הבקיע את שער הבכורה שלו בניצחון 2-3 נגד אופי כרתים. בקיץ 2002 מונה לקפטן הקבוצה כאשר הוא רק בן 21, לאחר עזיבתם של שחקנים בכירים עקב בעיות כלכלות קשות. למרות הקשיים הכלכלים, בעונת 2003/2004 הוביל את הקבוצה למקום השלישי שמוביל למוקדמות ליגת האלופות, שם הפסידו למכבי תל אביב. בעונת 2005/2006 סיים כמלך השערים של הליגה עם 17 שערים.
קריירת מועדונים > פנאתינייקוס

בקיץ 2006 אולימפיאקוס, א.א.ק. אתונה ופנאתינאיקוס הביעו עניין בשחקן. ב-16 באוגוסט 2006 חתם בפנאתינייקוס ל-4 שנים תמורת 1.8 מיליון אירו ו-3 שחקנים נוספים (לרבות קונסטנטינוס חרלאמבידיס) שעברו לפאוק. העברה זו נחשבת להעברה השלישית היקרה ביותר בהיסטוריה של הכדורגל היווני. אוהדי פאוק ראו בו כבוגד. ב-20 באוגוסט 2006 ערך את הופעת הבכורה שלו בניצחון 1-4 נגד אייגלאיו, ובמשחק זה כבש שלושער. בעונת 2009/2010 זכה עם פנאתינייקוס בדאבל ראשון בקריירה.
קריירת מועדונים > החזרה לפאוק סלוניקי

ב-16 ביוני 2010 חתם ל-4 שנים בפאוק אחרי שסיים את חוזהו בפנאתינייקוס. ב-9 בינואר 2011, הוא הבקיע את שערו ה-100 בליגה בקריירה נגד אסטרס טריפוליס. ב-3 בנובמבר 2011, הבקיע צמד בניצחון 1-3 נגד שמרוק רוברס ובכך הפך לשחקן היווני בעל מספר השערים הרב ביותר במסגרות האירופאיות. ב-17 במרץ 2013 האריך את חוזהו במועדון בעוד 4 שנים, ועם תקווה לסיים את הקריירה בפאוק. ב-23 בפברואר 2013 הבקיע צמד בניצחון 1-3 נגד קרקירה כאשר שני השערים הובקעו בבעיטת מספרים. ב-20 במרץ 2013 מונה לקפטן הקבוצה. ב-17 באפריל 2013 הבקיע את שער הניצחון בניצחון 1-2 נגד אסטרס טריפוליס במשחק הראשון במסגרת חצי גמר הגביע היווני. לא מספר אטרקטיבי במיוחד, אבל כזה שנושא משמעות מסוימת ל-32 בן קדימה שכן הוא יעבור אותו למקום הרביעי ברשימת ההופעות בכל הזמנים של התחרות. ב-26 באפריל 2014, הפסיד בגמר הגביע היווני לפנאתינאיקוס בתוצאה 4-1.
קריירה בינלאומית

ב-17 באוגוסט 2005 ערך את הופעת הבכורה שלו בנבחרת יוון נגד בלגיה. ב-17 ביוני 2010, הבקיע את השער הראשון של נבחרת יוון אי פעם במונדיאל בניצחון 1-2 נגד ניגריה במסגרת שלב הבתים של מונדיאל 2010. ב-8 ביוני 2012 הבקיע את השער הראשון שהובקע ביורו 2012 והפך לשחקן היווני הראשון שמבקיע גם במונדיאל וגם ביורו. ברבע גמר הטורניר בישל לגאורגיוס סמראס את השער הראשון והבקיע בפנדל את השער השני בהפסד 4-2 לגרמניה.
סטטיסטיקה > מועדונים

נכון ל-24 ביולי 2016
| מועדון | עונה | ליגה> משחקים | ליגה> שערים | גביע> משחקים | גביע> שערים | יבשתי> משחקים | יבשתי> שערים | סה"כ> משחקים | סה"כ> שערים |
| --- | --- | --- | --- | --- | --- | --- | --- | --- | --- |
| פאוק סלוניקי | 1999/2000 | 0 | 0 | 0 | 0 | 1 | 1 | 1 | 1 |
| פאוק סלוניקי | סה"כ | 0 | 0 | 0 | 0 | 1 | 1 | 1 | 1 |
| לאריסה (השאלה) | 1999/2000 | 7 | 0 | 0 | 0 | 0 | 0 | 7 | 0 |
| לאריסה (השאלה) | סה"כ | 7 | 0 | 0 | 0 | 0 | 0 | 7 | 0 |
| קוואלה (השאלה) | 2000/2001 | 15 | 5 | 2 | 0 | 0 | 0 | 17 | 5 |
| קוואלה (השאלה) | 2001/2002 | 28 | 20 | 5 | 1 | 0 | 0 | 33 | 21 |
| קוואלה (השאלה) | סה"כ | 43 | 25 | 7 | 1 | 0 | 0 | 50 | 26 |
| פאוק סלוניקי | 2002/2003 | 15 | 3 | 4 | 2 | 4 | 1 | 23 | 6 |
| פאוק סלוניקי | 2003/2004 | 29 | 16 | 4 | 2 | 4 | 0 | 37 | 18 |
| פאוק סלוניקי | 2004/2005 | 29 | 14 | 3 | 1 | 4 | 2 | 36 | 17 |
| פאוק סלוניקי | 2005/2006 | 30 | 17 | 1 | 0 | 6 | 3 | 37 | 20 |
| פאוק סלוניקי | סה"כ | 103 | 50 | 12 | 5 | 18 | 6 | 133 | 61 |
| פנאתינאיקוס | 2006/2007 | 27 | 14 | 6 | 0 | 8 | 3 | 41 | 17 |
| פנאתינאיקוס | 2007/2008 | 30 | 15 | 1 | 0 | 7 | 4 | 38 | 19 |
| פנאתינאיקוס | 2008/2009 | 34 | 12 | 4 | 0 | 12 | 3 | 50 | 15 |
| פנאתינאיקוס | 2009/2010 | 28 | 5 | 4 | 1 | 13 | 6 | 45 | 12 |
| פנאתינאיקוס | סה"כ | 119 | 46 | 15 | 1 | 40 | 16 | 174 | 63 |
| פאוק סלוניקי | 2010/2011 | 36 | 9 | 6 | 1 | 11 | 2 | 53 | 12 |
| פאוק סלוניקי | 2011/2012 | 35 | 7 | 3 | 0 | 8 | 3 | 46 | 10 |
| פאוק סלוניקי | 2012/2013 | 31 | 11 | 7 | 3 | 3 | 0 | 41 | 14 |
| פאוק סלוניקי | 2013/2014 | 35 | 10 | 4 | 0 | 10 | 2 | 49 | 12 |
| פאוק סלוניקי | 2014/2015 | 22 | 3 | 1 | 0 | 8 | 0 | 31 | 3 |
| פאוק סלוניקי | 2015/2016 | 0 | 0 | 0 | 0 | 1 | 0 | 1 | 0 |
| פאוק סלוניקי | סה"כ | 159 | 40 | 21 | 4 | 41 | 7 | 221 | 51 |
| סה"כ בקריירה | סה"כ בקריירה | 431 | 161 | 55 | 11 | 100 | 30 | 586 | 202 |
סטטיסטיקה > בנבחרת

נכון ל-24 ביוני 2014
| נבחרת לאומית | שנה | משחקים | שערים |
| --- | --- | --- | --- |
| יוון | 2005 | 4 | 0 |
| יוון | 2006 | 7 | 0 |
| יוון | 2007 | 4 | 0 |
| יוון | 2008 | 11 | 1 |
| יוון | 2009 | 7 | 2 |
| יוון | 2010 | 11 | 3 |
| יוון | 2011 | 10 | 0 |
| יוון | 2012 | 10 | 4 |
| יוון | 2013 | 8 | 3 |
| יוון | 2014 | 7 | 0 |
| סה"כ | סה"כ | 79 | 13 |
תארים

פאוק סלוניקי
הגביע היווני: 2002/2003
פנאתינייקוס
ליגת העל היוונית: 2009/2010
הגביע היווני: 2009/2010
אישיים
מלך השערים בליגה השנייה ביוון: 2001/2002
מלך השערים בליגת העל היוונית: 2005/2006
השחקן היווני של השנה: 2007/2008, 2008/2009
הארגון לחקלאות ביולוגית אורגנית בישראל

| --- | --- |
 מדינה:  ישראל 
 מטה הארגון:  רמת אפעל 
 תקופת הפעילות:  1982–הווה (כ־42 שנים) 
 www.organic-israel.org.il
 
הארגון לחקלאות ביולוגית אורגנית בישראל הוא הארגון המרכזי בישראל של חקלאים ואנשי תעשייה ישראלים העוסקים בגידול וייצור מוצרי חקלאות אורגנית תוך שמירה על ערכי הסביבה. הארגון לחקלאות אורגנית מאגד בתוכו מאות יצרנים, עוסקים ופעילים במגוון עיסוקים בתחום הייצור האורגני, התעשייה, המסחר והסביבה. במסגרת הארגון פועלים מומחים, חוקרים, עובדי אדמיניסטרציה ומנהל ומספר רב של מתנדבים. שווי התעשייה האורגנית בישראל הוערך בשנת 2012 בכמילארד ש"ח.
היסטוריה

הארגון הוקם כאגודה שיתופית בשנת 1982 על ידי מספר חברים מקיבוץ יודפת ושדה אליהו, בהם: מריו לוי, חקלאי מקיבוץ שדה אליהו. עד אז נהגו החקלאים בישראל להשתמש בכמויות גדולות של חומרי הדברה כדרך היחידה להתמודדות עם מחלות קרקע, מחלות צמחים, עשבים רעים ומזיקים. כמו כן, נעשה שימוש נרחב בדשן כימי ובשימוש בהורמונים לצורך השאת והשבחת היבולים החקלאיים. לוי יזם את איגודם של החקלאים מכל רחבי הארץ שדגלו בחקלאות אורגנית, הנקייה מכימיקלים והורמונים. עיסוקו המרכזי של הארגון הוא בחקלאות הצומח, אך הוא עוסק גם בחקלאות אורגנית בתחום חקלאות בעלי חיים.
נכון ל-2008, עמדו השטחים האורגניים בישראל על כ-1.9 אחוז מכלל שטחי חקלאות הצומח בישראל. כיוון שהגידולים הצמחיים האורגניים בישראל הם מוטי יצוא (בעיקר לשוק האירופי המשותף) עמד ב-2008 נתח היצוא של המוצרים האורגניים הצמחיים על כ-10.6% מכלל יצוא המוצרים הצמחיים מישראל.
כיום מונה הארגון מאות חברים שהם מגדלים חקלאיים. כמו כן שותפים לו מאות איש מתחום התעשייה האורגנית: משווקים, יצרני חומרים, אנשי הדרכה ומחקר.
מ-2003 ועד 2007 עמד בראש הארגון אילן אשל. מ-2007 ועד 2013 עמדה בראש הארגון ד"ר אורנית רז. תחת ניהולה המשיך הארגון בקידום "החוק האורגני" ובקידום חקיקה נוספת בנושאים סביבתיים. החל מספטמבר 2013 עומד בראש הארגון ד"ר רועי בורוכוב. לאחר פרישת בורוכוב בינואר 2015, עבר הארגון למתכונת ניהול שכוללת את יושב הראש (בני שמולביץ) ואת מנהל האגף המקצועי (אלי אהרון). מתכונת זאת נהוגה גם כיום (נכון לנובמבר 2020). הארגון עוסק בקביעת תקנים אורגניים, הדרכת חקלאים וכן בפרויקטים חינוכיים, סביבתיים והסברתיים בנושא הגנת הסביבה.
הארגון ממומן על ידי מיסי חבר המשולמים על ידי חבריו. בבעלות הארגון המותג "טוב-השדה" והוא מאפשר לחבריו לסמן את תוצרתם במותג זה. הארגון היה המייסד והבעלים של חברת "אגריאור" העוסקת בפיקוח על העוסקים האורגניים השונים וב-2011 מכר את החברה לד"ר צחי סקלסקי.
הערות שוליים

↑  ד"ר יעל קחל, שווקים ליצוא וחקלאות אורגנית - מצגת, אוגוסט 2010, עמ' 14 במצגת
↑  "יבול שיא", גיליון דצמבר 2013, עמ' 16
↑  משה גלעד, יש משהו אופטימי באורגני, באתר ynet, 13 במאי 2002
↑  חדשות, באתר הארגון לחקלאות ביולוגית אורגנית בישראל, 29 באוגוסט 2013
↑  "אורגני שלי" - ביטאון הארגון לחקלאות ביולוגית אורגנית בישראל, באתר הארגון, אפריל 2015
↑  דף הבית של אגריאור, באתר "אגריאור"
| --- | --- |
בקרת זהויות :  NLI: 987007365822505171
דנה לוי אלגרוד

| --- | --- |
דנה לוי אלגרוד
 לידה:  12 ביוני 1978 (בת 46) ירושלים, ישראל 
 מדינה:  ישראל 
 עיסוק:  סופרת, הוצאה לאור, יחסי ציבור
 מקום לימודים:  אוניברסיטת רייכמן 
 זרם ספרותי:  רומן היסטורי, פנטזיה, רומן רומנטי
 תקופת הפעילות:  מ-2014
 האתר של דנה לוי אלגרוד
 
דנה לוי אלגרוד (נולדה ב־12 ביוני 1978) היא סופרת ישראלית, המוציאה לאור את ספריה באופן עצמאי.
לוגו הוצאת דנה לוי אלגרוד
ביוגרפיה

דנה לוי אלגרוד נולדה בירושלים וגדלה במבשרת ציון. שירתה בצבא הגנה לישראל כמדריכת חימוש בבה"ד 20 בצריפין.
לוי אלגרוד היא בוגרת תואר ראשון בממשל ודיפלומטיה של המרכז הבינתחומי בהרצליה.
בשנת 2002 שימשה דוברת מפלגת מולדת בראשות הרב בנימין אלון. בשנים 2003–2004 שימשה דוברת סיעת האיחוד הלאומי בכנסת.
משנת 2008 ועד שנת 2018 שימשה כמרצה ליחסי ציבור ודוברות בבית הספר לתקשורת ובבית הספר לממשל במרכז הבינתחומי הרצליה.
בשנת 2006, הקימה את חברת די אנ די פלוס, המתמחה במתן שירותי ייעוץ תקשורת, יחסי ציבור ודוברות לגופים פרטיים וציבוריים.
בשנת 2020 כתבה טור אישי באתר ynet. מתנדבת בעמותת מאבק לחיים משנת 2002.
לוי אלגרוד נשואה ואם לשניים. מתגוררת במבשרת ציון.
ספריה

בשנת 2014 הוציאה לאור את ספר הביכורים שלה, "התשוקה לשרוד". מאז, נכון לשנת 2022, הוציאה לאור עוד 21 ספרים בזאנרים של רומנטיקה, פנטזיה והיסטוריה.
הרומן ההיסטורי "פלר דה ליס" תורגם לצרפתית בשנת 2022, ובחודש אפריל 2022 הגיע למקום הראשון באמזון בקטגוריה של סיפורת צרפתית.
הרומן ההיסטורי שלה "דואט - ההבטחה" מוצג בספרייה של מוזיאון יד ושם, לצד ספרה "פלר דה ליס".
לוי אלגרוד מוציאה לאור את ספריה ב"הוצאת דנה לוי אלגרוד". רבים מספריה דורגו בין הספרים הנמכרים ביותר בסטימצקי, ע-ברית, אינדיבוק והליקון.
כמו כן, ספריה נמצאים לעיתים קרובות מאוד ברשימות רבי המכר.
ספריה > ספריה בעברית

"התשוקה לשרוד" (2014)
"התשוקה לחיות" (2014)
"התשוקה לאהוב" (2015)
"התשוקה להאמין" (2015)
"סחרור גורלי" (2016)
"התנגשות" (2016)
"התמכרות" (2017)
"נשיקות של חושך" (2017)
"שריטות של אור" (2017)
"פלר דה ליס" (2018)
"התלקחות" (2018)
"קליע של קרח" (2019)
"פגיון של אש" (2019)
"לפני שהתחלנו" (2019)
"סופות הצפון" (2020)
"להבות הדרום" (2020)
"קרן אור באפלה" (2021)
"דואט ההבטחה" (2021)
"חולות המזרח" (2022)
"שיטפונות המערב" (2022)
"האפלה שמעבר" (2022)
"דואט ולנטינה" (2023)
ספריה > ספרים מתורגמים

The passion to survive" (2014)"
The passion to live" (2014)"
The passion to love" (2015)"
The passion to believe" (2016)"
The resistance lily" (2022)"
הערות שוליים

↑  הגרמני המשוגע לא נתן לה מנוחה: ראיון עם הסופרת דנה לוי אלגרוד - ~ מעמול ~, באתר ~ מעמול ~, ‏4 ביוני 2021
↑  דף הטור של לוי אלגרוד באתר ynet
↑  קלמית אשכנזי־ברנדס, דנה לוי אלגרוד - ריאיון, באתר מגזין "את", ‏6 בנובמבר 2014
↑   שירלי גל, 50 נשים 50 גוונים, באתר הארץ, 20 ביוני 2021
↑  איזי עין דור, 50 גוונים של אפור-כחול-לבן, באתר ynet, 19 בפברואר 2016
↑  יעל בן ישראל, ‏אהבהודעה קדומה, באתר גלובס, 23 בנובמבר 2017
↑  הספרייה המקוונת ע"ש יהודה שוורצבאום, באתר יד ושם, ‏נלקח ב-26 באוקטובר 2022
↑  כרמית ספיר ויץ, ‏תאווה לעיניים: הספרות הארוטית רומנטית פורצת את כל המחסומים, באתר מעריב אונליין, 21 ביולי 2015
↑  דנה לוי אלגרוד בסימניה, באתר סימניה, ‏נלקח ב-26 באוקטובר 2022
↑   מיה סלע, הקיבוצניקית שנהפכה לחלוצת הספרות האירוטית, באתר הארץ, 10 ביולי 2014
↑  הנמכרים ביותר אינדיבוק, ‏ינואר 2021
↑  רבי מכר עיתון הארץ, באתר עיתון הארץ, ‏אוקטובר 2016
↑   הארץ, רשימות רבי המכר 25.3.2016, באתר הארץ, 25 במרץ 2016
↑   הארץ, רשימות רבי המכר 8.4.2016, באתר הארץ, 8 באפריל 2016
↑   הארץ, רשימות רבי המכר 15.4.2016, באתר הארץ, 10 באפריל 2016
↑   הארץ, רשימות רבי המכר 27.5.2016, באתר הארץ, 27 במאי 2016
↑   הארץ, רשימות רבי המכר 21.10.2016, באתר הארץ, 21 באוקטובר 2016
↑  רשימת רבי המכר גט בוקס, ‏11 בספטמבר 2022
↑  רבי מכר סטימצקי, ‏ספטמבר 2022
↑  רבי מכר עברית, ‏ספטמבר 2022
↑  רבי מכר גטבוקס, באתר עיתון הארץ, ‏יולי 2020
↑  רבי המכר עברית, באתר עיתון הארץ, ‏נובמבר 2019
↑   הארץ, ספרים חדשים, באתר הארץ, 21 בנובמבר 2014
↑   הארץ, ספרים חדשים, באתר הארץ, 20 במרץ 2015
| --- | --- |
בקרת זהויות :  NLI: 987007520774505171  VIAF: 1340159478113327990001   WorldCat (עם VIAF): 1340159478113327990001 
ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח "דנה לוי אלגרוד".
האקים ווריק

| --- | --- |

ווריק במדי פיניקס סאנס, 2011
 לידה:  8 ביולי 1982 (בן 42) פילדלפיה, פנסילבניה, ארצות הברית
 עמדה:  פאוור פורוורד, סנטר
 גובה:  2.06 מטרים
 מכללה:  אוניברסיטת סירקיוז
 דראפט:  בחירה מספר 19, 2005 ממפיס גריזליס
 קבוצות כשחקן
 2005–2009 2009–2010 2010 2010–2012 2012 2012–2013 2013–2014 2015 2015–2016 2016 2017 2018 2018 2018–2019:  ממפיס גריזליס מילווקי באקס שיקגו בולס פיניקס סאנס ניו אורלינס הורנטס שארלוט בובקאטס ליאונינג פליינג לאופרדס טורקו קוניאספור מלבורן יונייטד אולימפיאקוס לאונס דה פונסה אל מוטאחד טריפולי עירוני נהריה איווה וולבס
 הישגים כשחקן
 זכייה באליפות ליגת העל היוונית (2016) זכייה בטורניר אליפות המכללות (2003)
האקים האניף ווריק (באנגלית: Hakim Hanif Warrick; נולד ב-8 ביולי 1982) הוא כדורסלן אמריקאי, המשחק בעמדות הפאוור פורוורד והסנטר. בין השנים 2005–2013 שיחק עבור 6 קבוצות שונות בליגת ה-NBA, ולאורך התקופה רשם ממוצעים כוללים של 9.4 נקודות ו-4.0 ריבאונדים למשחק.
קריירת מכללות

ווריק נולד וגדל בפילדלפיה שבפנסילבניה, ובין השנים 2001–2005 למד באוניברסיטת סירקיוז אשר במדינת ניו יורק. בעונתו השנייה בקבוצת הכדורסל של האוניברסיטה, 2002/2003, הוביל אותה לצד כרמלו אנתוני לזכייתה הראשונה אי פעם בטורניר אליפות המכללות, תחת המאמן ג'ים בייהיים. בשניות הסיום של משחק הגמר מול אוניברסיטת קנזס, כאשר קבוצתו ביתרון של 3 נקודות, החטיא ווריק שתי זריקות עונשין רצופות, אך במהלך האחרון של המשחק "כיפר" על החטאותיו כאשר חסם את זריקתו של שחקן קנזס מייקל לי, אשר הייתה עשויה להשוות את תוצאת המשחק. לאורך העונה העמיד ווריק ממוצעים של 14.8 נקודות ו-8.5 ריבאונדים למשחק, ובסיומה נבחר לחמישייה השלישית של העונה במחוז Big East.
בעונה העוקבת, לאחר מעברו של אנתוני ל-NBA, הפך ווריק לשחקן המוביל של סירקיוז, כשקלע 19.8 נקודות והוריד 8.6 ריבאונדים בממוצע למשחק. על אף הצטיינותו, נעצרה הקבוצה בשלב שמינית גמר טורניר המכללות (NCAA Sweet Sixteen), כאשר הפסידה מול אוניברסיטת אלבמה. בעונתו האחרונה, 2004/2005, זכה בתואר שחקן העונה של מחוז Big East ונבחר לחמישיית העונה של ליגת המכללות (First-team All-American), אולם קבוצתו הפסידה במפתיע כבר במשחק הראשון של טורניר המכללות, מול אוניברסיטת ורמונט. בעת סיום לימודיו ניצב ווריק במקום הרביעי בתולדות קבוצת סירקיוז בסך נקודות (2,073) וריבאונדים (1,025) בקריירה.
קריירת משחק מקצועית > בליגת ה-NBA

בדראפט ה-NBA‏ 2005 נבחר ווריק בבחירה ה-19, על ידי ממפיס גריזליס. בעונתו השנייה בממפיס שותף בכל 82 משחקי הקבוצה, ואף פתח ב-43 מתוכם בשל פציעה של כוכב הקבוצה פאו גאסול. ווריק סיים את העונה עם ממוצעים של 12.7 נקודות ו-5.1 ריבאונדים למשחק, אשר בדיעבד היו שיאי הקריירה שלו. בשתי העונות הבאות עם הגריזליס תרם 11.5 נקודות ו-4.9 ריבאונדים למשחק, לרוב כשחקן ספסל.
באוגוסט 2009, לאחר 4 עונות בממפיס, חתם ווריק על חוזה לעונה אחת במילווקי באקס. ב-48 משחקיו בקבוצה קלע 10.2 נקודות בממוצע למשחק.
בפברואר 2010 הועבר יחד עם ג'ו אלכסנדר בטרייד לשיקגו בולס, בתמורה לג'ון סלמונס. בסיום אותה עונה השתתף עם הבולס בפלייאוף בפעם השנייה והאחרונה בקריירה שלו. שיקגו הודחה בסיבוב הראשון, לאחר שהפסידה מול קליבלנד קאבלירס בתוצאה 1–4.
לקראת עונת 2010/2011 חתם בפיניקס סאנס על חוזה ל-4 עונות. ב-8 במרץ 2011 קלע שיא קריירה של 32 נקודות במשחק מול יוסטון רוקטס. בשתי עונותיו בפיניקס קלע 7.8 נקודות בממוצע למשחק.
בקיץ 2012 הועבר יחד עם רובין לופז לניו אורלינס הורנטס, במסגרת טרייד בו הייתה מעורבת גם מינסוטה טימברוולבס. לאחר משחק אחד בלבד עם ההורנטס הועבר בטרייד לשארלוט בובקאטס, בתמורה למאט קארול. בפברואר 2013, לאחר 27 משחקים בשארלוט, נשלח בטרייד לאורלנדו מג'יק בתמורה לג'וש מקרוברטס, ומיד שוחרר מהקבוצה.
קריירת משחק מקצועית > שלהי הקריירה

לקראת עונת 2013/2014 עזב את ה-NBA, וחתם על חוזה בקבוצת ליאונינג פליינג לאופרדס מליגת העל הסינית. ב-18 משחקיו בליאונינג קלע ווריק 21.6 נקודות בממוצע למשחק, וקבוצתו סיימה במקום השביעי בליגה הסינית.
בינואר 2015 עבר לשחק בקבוצת טורקו קוניאספור הטורקית, אשר סיימה את העונה במקום ה-11 בליגת העל הטורקית.
בעונת 2015/2016 שיחק עבור מלבורן יונייטד מליגת העל האוסטרלית. ווריק סייע למלבורן לסיים את העונה הסדירה במקום הראשון בליגה, אולם בסדרת חצי גמר הפלייאוף הפסידה הקבוצה מול ניו זילנד ברייקרס בתוצאה 0–2. לאורך העונה רשם ווריק ממוצעים של 13.6 נקודות ו-5.7 ריבאונדים למשחק.
בפברואר 2016 חתם על חוזה באולימפיאקוס היוונית עד לסיום עונת 2015/2016. אולימפיאקוס הודחה מהיורוליג בשלב ה"טופ-16", אך זכתה באליפות ליגת העל היוונית לאחר שגברה על פנאתינאיקוס בסדרת הגמר, בתוצאה 3–1. בששת משחקיו ביורוליג קלע 4.3 נקודות למשחק, וב-13 משחקיו בליגה היוונית קלע 5.8 נקודות למשחק.
בתחילת עונת 2017/2018 שיחק עבור קבוצות "לאונס דה פונסה" מפוארטו ריקו ו"אל מוטאחד טריפולי" מלבנון.
באפריל 2018 חתם על חוזה בעירוני נהריה עד לסיום עונת 2017/2018. בארבעת משחקיו בקבוצה קלע 7.8 נקודות בממוצע למשחק, ונהריה סיימה את העונה במקום התשיעי בליגת העל.
בעונת 2018/2019 שיחק עבור קבוצת איווה וולבס מליגת הפיתוח של ה-NBA, וב-44 משחקים במדיה קלע 12.0 נקודות בממוצע למשחק.
הערות שוליים

↑  סטטיסטיקות הקריירה של ווריק ב-NBA, באתר basketball-reference.com
1 2  פרופיל של ווריק, באתר קבוצת אוניברסיטת סירקיוז
↑  סטטיסטיקות המכללות של ווריק, באתר sports-reference.com
↑  רשימת הנבחרים בדראפט 2005, באתר basketball-reference.com
↑  ווריק חותם על חוזה במילווקי, באתר bleacherreport.com,‏ 4 באוגוסט 2009
↑  שיקגו מצרפת את ווריק ואלכסנדר, באתר הקבוצה, 17 בפברואר 2010
↑  ווריק חותם על חוזה בפיניקס, באתר הקבוצה, 9 ביולי 2010
↑  סטטיסטיקות המשחק בין הסאנס לרוקטס, באתר basketball-reference.com
↑  ניו אורלינס מצרפת את ווריק ולופז, באתר הקבוצה, 27 ביולי 2012
↑  שארלוט מצרפת את ווריק, באתר הקבוצה, 13 בנובמבר 2012
↑  אורלנדו משחררת את ווריק, באתר hoopsrumors.com,‏ 23 בפברואר 2013
↑  ווריק חותם בסין, באתר hoopsrumors.com,‏ 15 בדצמבר 2013
↑  ווריק חותם על חוזה בטורקו, באתר court-side.com,‏ 5 בינואר 2015
↑  ווריק חותם על חוזה במלבורן, באתר הקבוצה, 22 בספטמבר 2015
↑  אולימפיאקוס מצרפת את ווריק, באתר היורוליג, 24 בפברואר 2016
↑  פרופיל של ווריק, באתר היורוליג
↑  אור שקדי‏, עירוני נהריה: האקים ווריק חתם עד לסיום העונה, באתר וואלה, 28 באפריל 2018
↑  פרופיל של ווריק, באתר מנהלת ליגת העל בכדורסל
↑  הסטטיסטיקות של ווריק בליגת הפיתוח, באתר basketball-reference.com
דימיטריס סרוואקוס

דימיטריס סרוואקוס (ביוונית: Δημήτρης Σαραβάκος; נולד ב-26 ביולי 1961 באתונה) הוא כדורגלן עבר יווני, ששיחק בעמדות הקשר ההתקפי והחלוץ.
סרוואקוס, שזכה לכינוי או מיקרוס (ביוונית: O Μικρός, "הילד"), נחשב לאחד מגדולי הכדורגלנים היוונים בכל הזמנים. הוא החל את הקריירה בגיל צעיר במדי פאניוניוס, ועד מהרה מיצב עצמו כאחד משחקניה המוכשרים של יוון. הוא עבר לפנאתינאיקוס בגיל 23 ושיחק במדיה במשך עשור שלם, בו הפך לאחד מסמליו של המועדון וזכה להצלחה אישית וקבוצתית. לאחר שתי עונות מוצלחות בא.א.ק. אתונה, חזר לעונת פרישה בפנאתינייקוס.
סרוואקוס הוא מגדולי הכובשים בנבחרת יוון, עם 22 כיבושים ב-78 הופעות במדיה. כמו כן, הוא ייצג אותה כקפטן במונדיאל 1994. לאורך הקריירה זכה סרוואקוס, בין היתר, בשמונה אליפויות יוון, שמונה גביעים ושלושה תוארי הסופר קאפ היווני. כמו כן הוא זכה בתוארי מלך השערים של גביע אופ"א, מלך השערים של הליגה היוונית וארבע פעמים רצופות מלך השערים של הגביע היווני.
קריירת משחק > פאניוניוס

סרוואקוס החל את דרכו בקבוצת הנוער של פאניוניוס, וכבר בגיל 16 עלה לקבוצה הבוגרת. את הופעת הבכורה שלו בליגת העל היוונית ערך ב-26 בדצמבר 1977, במהלכה של עונת 1977/1978, כשהיה בן 16 בלבד, במפגש מול אגלאו. הייתה זו הופעתו היחידה באותה העונה. בעונה לאחר מכן כבר רשם תשע הופעות ליגה, וזכה עם קבוצתו בגביע היווני הראשון בתולדותיה, לאחר ניצחון 1–3 במשחק הגמר על א.א.ק. אתונה, בו לא שותף. עונה לאחר מכן ערך את הופעת הבכורה האירופית שלו, בניצחון הביתי 0–1 על גטבורג במסגרת גביע אירופה למחזיקות גביע.
סרוואקוס החל לתפוס מקום של קבע בסגל של פאניוניוס, ובעונת 1980/1981, בגיל 19 בלבד, כבר הפך לשחקן הרכב קבוע בקבוצה. עונת 1981/1982, תחת המאמן פאנוס מרקוביץ' שהעלה אותו לקבוצה הבוגרת וחזר לקבוצה באותה העונה, הייתה לעונת השיא של סרוואקוס במועדון. הוא כבש 13 שערים ב-31 הופעות ליגה, וסייע לקבוצתו לסיים את העונה במקום השביעי בטבלה, מיקום השיא שלה בתקופתו של סרוואקוס בקבוצה. בזכות יכולתו הגבוהה בעונה זו אף זכה לזימון בכורה לנבחרת יוון. בשתי העונות הבאות נלחמה הקבוצה נגד הירידה, ובסיומה של עונת 1983/1984 נאלצה להתמודד מול פאס יואנינה במשחק פלייאוף נגד הירידה. המשחק הגיע להכרעה בהארכה, ובדקה ה-104 העלה סרוואקוס את קבוצתו ליתרון ראשון במשחק. פאניוניוס ניצחה בסיום 0–2 ונותרה בליגה הבכירה. הייתה זו העונה האחרונה של סרוואקוס במועדון, שנפרד מפאניוניוס בגיל 23 ולאחר שבע עונות בקבוצה הבוגרת, בהן כבש 35 שערי ליגה ב-142 הופעות, ונחשב לאחד מהכישרונות הצעירים הבולטים בכדורגל היווני.
קריירת משחק > א.א.ק. אתונה

לקראת עונת 1994/1995, לאחר שחוזהו בפנאתינייקוס לא חודש, עבר סרוואקוס בן ה-33 לא.א.ק. אתונה. הופעתו הראשונה במשחק רשמי הייתה במוקדמות ליגת האלופות, במשחק הביתי מול גלאזגו ריינג'רס. סרוואקוס הוביל את א.א.ק. לניצחון 0–2 עם צמד שערים אישי, ולאחר ניצחון 0–1 בגומלין, הפכה הקבוצה מאתונה לקבוצה היוונית הראשונה בהיסטוריה שמעפילה לשלב הבתים של ליגת האלופות. סרוואקוס שיחק בכל ששת משחקיה של הקבוצה בשלב הבתים, אותם סיימה הקבוצה במקום האחרון בטבלת הבית עם שלושה שערי זכות בלבד וללא ניצחונות. בליגה רשם סרוואקוס עונה מרשימה עם 21 שערי ליגה בשלושים הופעות, וסיים כסגן מלך שערי הליגה באותה העונה. א.א.ק. סיימה את העונה במקום החמישי בטבלת הליגה, והעפילה לגמר הגביע היווני, שם פתח סרוואקוס בהרכב מול קבוצתו הקודמת, פנאתינייקוס, ושיחק לאורך כל המשחק וההארכה. סרוואקוס החמיץ פנדל במחצית הראשונה, כאשר בתוך ההארכה נכנעה א.א.ק. לפנדל של פנאתינייקוס, שניצחה 0–1 בסיום. עונה לאחר מכן לא הצליח סרוואקוס למצוא את הרשת ב-17 הופעות ליגה, וזכה עם קבוצתו בגביע היווני השמיני בקריירה שלו, על אף שלא שותף בניצחונה של הקבוצה 1–7 על אפולון סמירני (אז בשם אפולון אתונה) במשחק הגמר.
בתום העונה, ולאחר שתי עונות במועדון, כיבדה הנהלת הקבוצה את בקשתו של סרוואקוס והוא שוחרר מחוזהו בקבוצה.
לקראת עונת 1997/1998, ולאחר עונה שלמה מחוץ למגרשים, חזר סרוואקוס לפנאתינייקוס לעונת פרישה, בה ערך שתי הופעות ליגה בטרם פרש ממשחק פעיל בגיל 37. בשנת 2013 חזר למועדון, בתפקיד שנוצר במיוחד בשבילו, תפקיד היועץ האסטרטגי.